Elandré en Francois van Coke betree die Top-20Francois van Coke en Elandre tydens die verfilming van “Maak Wakker” se musiekvideo. (Foto: verskaf) Twee van Suid-Afrika se mees gewilde kunstenaars het kragte saamgesnoer om ŉ nuwe treffer op te neem wat beslis luisteraars se koppe sal laat saamknik. Rocker Francois van Coke en Elandré se jongste enkelsnit, “Maak wakker”, is pas bekendgestel en maak sy buiging in die no. 19-posisie in die Maroela Media Afrikaanse Top-20. Van Coke het in ŉ onlangse onderhoud met Maroela Media gesels oor hoe aangenaam dié ervaring vir hom was. Die twee musikante het die eerste keer op ŉ lughawe ontmoet ná Elandré se sukses met “Tougher than the rest” en mekaar daarna gereeld by feeste raakgeloop. “Ek het nog altyd gedink dat Elandré cool is. Ek het die liedjie klaar geskryf en dit vir hom gestuur om te hoor of hy dalk die tweede vers wil skryf. Hy het byna onmiddellik daartoe ingestem.” In die treffer se musiekvideo jaag die kunstenaars spoke met die doel om hulle met die klanke van “rock ’n’ roll” weer wakker te maak. Eloff se jongste lied, “Witblits”, het soos sy naam sê blitsig na die no. 1-plek geskiet nadat dit net verlede week die trefferparade in die no. 5-posisie betree het. Verder is daar vyf liedjies wat klim, 11 wat hul plek verloor en drie wat onveranderd bly. *Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings As jy in die stad bly, het jy vir seker al ŉ vorm van padwoede ervaar. Francois Roux en Storm Opperman van die sanggroep Vrede kan hulle hiermee vereenselwig, dermate dat hulle ŉ liedjie daaroor neergepen het. “Perspektief” is deur Storm geskryf en hy bieg dat hy weet daardie soort woede is dikwels eensydig omdat jy net vanuit jou eie perspektief kyk. Hy meen daar is altyd meer as een kant van ŉ storie. Die Tuinroete is nie meer net bekend vir sy asemrowende natuurskoon nie, dit ontsluit ook ŉ skatkis van talentvolle sangers soos Elvis Blue, Michael Lindt en sanger Joe Foster wat Knysna sy nuwe tuiste gemaak het. Marike Laranjeira wil nou in hierdie ikone se voetspore volg met haar jongste enkelsnit, “Hemelblou”, wat pas bekendgestel is. Die sanger het self dié lied geskryf en dit is deur haar oom wat in 2020 oorlede is, geïnspireer. Die sanggroep Reën en gewilde Afrikaanse sanger Refentse se jongste snit, “Skobbejak”, Vita Lu en Marchelle se “Noorder kleure” en Jacques Steyn se “Vat my hand” is ook vandeesweek uitgereik.